**Obrazloženje**

**Nacrta prijedloga Odluke o izmjeni Odluke o naknadi za razvoj sustava javne vodoopskrbe**

Odlukom o naknadi za razvoj sustava javne vodoopskrbe (Službene novine Grada Pule br. 2/12) utvrđena je na području Grada Pule naknada koja se koristi u svrhu gradnje komunalnih vodnih građevina.

Pristupanjem Republike Hrvatske Europskoj uniji proizašle su obveze zadovoljenja vodno komunalnih direktiva koje u segmentu vodoopskrbe podrazumijevaju uz rekonstrukciju glavnih magistralnih kolektora, podizanje priključenosti stanovništva na preko 95%.

U svrhu realizacije navedenog postoji potreba osiguranja kontinuiteta u financiranju izgradnje sekundarne mreže javne vodoopskrbe, odnosno potrebe da se pojedine ulice spoje na sustav vodoopskrbe kao i potreba rekonstrukcije pojedinih dionica mreže.

Slijedom navedenog, kako bi se osigurao nastavak rekonstrukcije postojeće vodovodne mreže kao i realizacija Projekata Pula Centar i Pula Sjever čija je realizacija započela pripremom studijsko – projektne dokumentacije potrebno je izvršiti korekciju visine postojeće naknade za razvoj sustava javne vodoopskrbe.

Buduće aktivnosti u cilju razvoja sustava podrazumijevaju prvenstveno:

- provedbu ciljeva vodno-komunalnih direktiva koje je Republika Hrvatska usvojila pristupanjem Europskoj uniji,

- osiguranje kontinuiteta u dovršetku izrade potrebne studijsko - projektne dokumentacije osiguranjem potrebnih financijskih sredstava, kao i pravodobnim rješavanjem imovinsko-pravnih odnosa,

- mogućnost zaduženja nadležnog komunalnog društva u dijelu obveze sufinanciranja dijela nacionalne komponente do 10 % ukupne vrijednosti projekata Europske unije, a time i osiguranje dostatnih sredstava za otplatu obveza,

- rješavanje pitanja priključenja na objekte vodno-komunalne infrastrukture na području grada Pule (na kojem do sada nije postojala mogućnost priključenja) kao preduvjet za daljnji razvoj i ulaganja.

Temeljem odredbi Zakona o pravu na pristup informacijama ( Narodne novine br. 25/13 i 85/15) u cilju upoznavanja zainteresirane javnosti s područja Grada Pula-Pola s Nacrtom prijedloga Odluke o izmjeni Odluke o naknadi za razvoj sustava javne vodoopskrbe, a time i pribavljanja mišljenja, primjedbi i prijedloga provest će se savjetovanje s zainteresiranom javnošću.

Savjetovanje s zainteresiranom javnošću započinje dana 14. 06. 2018. te završava zaključno s danom 16. 07. 2018. koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa elektroničke pošte na koju se dostavljaju mišljenja, primjedbe i prijedlozi glasi:

naknada.javnavodoopskrba@pula.hr